KIRJALLINEN KYSYMYS P-0792/00

esittäjä(t): W.G. van Velzen (PPE-DE) komissiolle

(9. maaliskuuta 2000)

Aihe: Tietosuoja

Euroopan parlamentissa pidettiin äskettäin kuulemistilaisuus tietosuojasta. Myös Echelon-salakuunteluhanketta käsiteltiin: Yhdysvallat kuuntelevat sen avulla maailmanlaajuisesti puhelin-, faksi-, matkapuhelin- ja sähköpostiliikennettä. On myös ilmennyt, että ohjelmistoihin voidaan asentaa avaimia, jotta kansalaisten toimia voidaan seurata tämän tietokoneessa olevan salaisen takaoven kautta.

Direktiivissä telealan tietosuojasta (Euroopan Parlamentin ja neuvoston direktiivi 97/66/EY, annettu 15 päivänä joulukuuta 1997, henkilötietojen käsittelystä ja yksityisyyden suojasta televiestinnän alalla(1)) säädetään velvoitteita palvelujen ja verkkojen tarjoajille, kun taas ohjelmistot on ilmeisesti jätetty soveltamisalan ulkopuolelle.

1. Onko komissio saanut aiheesta valituksia?

2. Onko komissio valmis tarkistamaan direktiiviä 97/66/EY ohjelmistoja koskevan puutteen poistamiseksi, jotta kansalaisia todella suojattaisiin ei-toivotulta tietokantojen tirkistelyltä ja viestintäaaltojen salakuuntelulta?

3. Katsooko komissio, että viranomaisten yleistyneiden salakuuntelukäytäntöjen ja palvelujen tarjoajien yleisten velvoitteiden, joiden mukaan niiden tulee säilyttää asiakkaidensa tiedot, avulla jäsenvaltiot ovat löytäneet juuri oikean tasapainon kansalaisen yksityisyyttä koskevien oikeuksien ja kansallisen turvallisuuden ja rikollisuuden torjunnan vaatimien etujen välillä?

4. Testaako komissio jäsenvaltioiden yhteisön tietosuojadirektiivin poikkeusten nojalla toteuttamien toimien suhteellisuutta valvoessaan yhteisön säädösten asianmukaista sisällyttämistä kansalliseen lainsäädäntöön? Mitä se on havainnut?

(1) EYVL L 24, 30.1.1998, s. 1.

Erkki Liikasen komission puolesta antama vastaus

(3. toukokuuta 2000)

1. Ei.

2. Henkilötietojen käsittelystä annettu direktiivi 95/46/EY(1) koskee kaikkea henkilökohtaisten tietojen käsittelyä riippumatta käytetyistä laitteistoista tai ohjelmistoista. Mainitun direktiivin 29 artiklalla perustettu tietosuojatyöryhmä on tarkastellut kysymystä, joka liittyy Internetissä käytetyillä ohjelmistoilla ja laitteistoilla tehtävään näkymättömään ja automaattiseen henkilökohtaisten tietojen käsittelyyn. Työryhmä

käsitteli 23. helmikuuta 1999 antamassaan suosituksessa 1/99 Internetin kautta tapahtuvan viestinnän ohjelmistoihin ja laitteistoihin sisällytettyjen yksityisyyttä loukkaavien ominaisuuksien ongelmaa. Työryhmä kehotti ohjelmisto- ja tietokoneteollisuutta kehittämään yksityisyyttä kunnioittavia tuotteita, jotka noudattaisivat yleisen tietosuojadirektiivin 95/46/EY ja televiestinnän tietosuojadirektiivin 97/66/EY(2) säännöksiä. Yksi vuoden 1999 televiestinnän sääntelykehyksen uudelleen tarkastelun tavoitteista on varmistaa jatkuva, yksittäisistä tekniikoista riippumaton tapa soveltaa olemassa olevia sääntöjä sekä ehdottaa muutoksia, jos riippumattomuutta tekniikasta ei voida taata. Nykyisin yleisten televiestintäpalvelujen ja -verkkojen tarjoajiin sovelletaan erityisiä verkkojen turvallisuutta ja viestinnän luottamuksellisuuden takaamista sekä välitetyn tiedon tuhoamista koskevia lakisääteisiä velvoitteita.

Televiestinnän tietosuojadirektiivin antamisen jälkeen televerkkojen kautta välitettyjen palvelujen määrä on Internetin nousun myötä kasvanut. Kuten tietosuojatyöryhmä on todennut, uusissa Internetin kautta välitettyyn televiestintään käytettävissä ohjelmistoissa, kuten sähköpostiohjelmissa ja Internet-selainohjelmissa, ei noudateta tietosuojasääntöjä täysin tyydyttävällä tavalla. Riippumattomuutta yksittäisistä tekniikoista ei selvästikään ole voitu taata, kun käyttäjän yksityisyyden suoja riippuu siitä, onko tietyt toiminteet toteutettu osana televerkkoa vai ohjelmistoteknisesti. Komissio tarkastelee parhaillaan useita vaihtoehtoja tämän ongelman ratkaisemiseksi. Konkreettiset ehdotukset tehdään sähköisen viestinnän uutta sääntelyjärjestelmää koskevien komission säädösehdotusten yhteydessä.

3. ja 4. Komissio noudattaa EY:n perustamissopimuksessa sille määrättyä velvollisuutta valvoa direktiivien saattamista osaksi kansallista lainsäädäntöä ja niiden tehokasta täytäntöönpanoa jäsenvaltioissa. Tässä työssä komissio noudattaa Euroopan yhteisöjen tuomioistuimen oikeuskäytäntöä, jonka mukaan keskeisiä oikeusperiaatteita ja kansalaisten perusoikeuksia koskevien poikkeusten soveltamisalaa on tulkittava suppeasti. Osana tätä valvontaa komissio tutkii direktiivin 95/46/EY 13 artiklan ja direktiivin 97/66/EY 14 artiklan 1 kohdan nojalla jäsenvaltioissa toteutettujen toimenpiteiden oikeasuhteisuuden. Näillä säännöksillä jäsenvaltioille annetaan mahdollisuus säätää lakeja, joilla rajoitetaan direktiiveissä säädettyjen tiettyjen tietosuojaperiaatteiden soveltamista artikloissa 13 ja 14 mainittujen tarkoitusten vuoksi. Tällaisia rajoituksia saa kuitenkin kansallisessa lainsäädännössä tehdä vain, jos niitä käytetään artikloissa 13 ja 14 mainittuihin tarkoituksiin.

Tietosuojadirektiivien saattaminen osaksi kansallista lainsäädäntöä ja niiden täytäntöönpano jäsenvaltioissa on toistaiseksi ollut hidasta. Vaikka komissio on käynnistänyt asiassa rikkomista koskevia menettelyjä, tällä hetkellä on vaikea saada kokonaiskuvaa niiden kansallisten lainsäädäntötoimien oikeasuhteisuudesta, joilla televiestintäsalaisuutta koskevat säännöt voidaan laillisesti ohittaa. Komissio raportoi aikaansaadusta edistyksestä seuraavassa televiestinnän sääntelypaketin täytäntöönpanoa koskevassa kertomuksessaan.

(1) Yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24. lokakuuta 1995 annettu Euroopan parlamentin ja neuvoston direktiivi 95/46/EY (EYVL L 281, 23.11.1995).

(2) Henkilötietojen käsittelystä ja yksityisyyden suojasta televiestinnän alalla 15. joulukuuta 1997 annettu Euroopan parlamentin ja neuvoston direktiivi 97/66/EY (EYVL L 24, 30.1.1998).